b'\n_START_ARTICLE_\nKatalaaninkielinen kirjallisuus\n_START_SECTION_\nHistoria\n_START_PARAGRAPH_\nEnsimm\xc3\xa4iset katalaaninkieliset kirjalliset dokumentit periytyv\xc3\xa4t 1000-luvulta ja 1100-luvun alkupuolelta. Keskiajan merkitt\xc3\xa4vimpi\xc3\xa4 katalaaninkielisi\xc3\xa4 kirjailijoita olivat prosaisti Ramon Llull (1200-luku) ja runoilija Ausi\xc3\xa0s March (1400-luku). Katalaaninkielisen kirjallisuuden huippuaikaa historiassa oli 1400-luvun loppu, merkkiteoksenaan Joanot Martorellin Tirant lo Blanch (1490). T\xc3\xa4m\xc3\xa4n j\xc3\xa4lkeen katalaaninkielinen kirjallisuus elelikin hiljaiseloa 1500-luvulta aina vuoteen 1833 saakka._NEWLINE_1800-luvun puoliv\xc3\xa4lin tienoilla katalaaninkielinen kirjallisuus alkoi elpy\xc3\xa4, ja aikaa nimitet\xc3\xa4\xc3\xa4nkin renessanssiajaksi (Renaixen\xc3\xa7a). T\xc3\xa4m\xc3\xa4n ajan t\xc3\xa4rkeimpi\xc3\xa4 kirjailijoita olivat Jacinto Verdaguer, \xc3\x81ngel Guimer\xc3\xa1 ja Narc\xc3\xads Oller, jotka edustivat samalla my\xc3\xb6s katalaaninkielisen kirjallisuuden j\xc3\xa4lkiromanttista ja realistista aikakautta. 1800-luvun lopun merkitt\xc3\xa4vimpi\xc3\xa4 kirjailijoita oli Joan Maragall._NEWLINE_1900-luvulla katalaanin kieli vakiinnutti paikkansa kirjallisuuden kielen\xc3\xa4 \xe2\x80\x93 olkoonkin, ett\xc3\xa4 Miguel Primo de Riveran ja Francisco Francon diktatuurien aikana katalaaninkielisell\xc3\xa4 kirjallisuudella ei ollut virallista asemaa. Francon diktatuurin j\xc3\xa4lkeen katalaanin kielell\xc3\xa4 julkaistun kirjallisuuden m\xc3\xa4\xc3\xa4r\xc3\xa4 on jatkuvassa nousussa._NEWLINE_Katalonian ulkopuolella parhaiten tunnettuja ja muille kielille k\xc3\xa4\xc3\xa4nnettyj\xc3\xa4 katalaaninkielisi\xc3\xa4 kirjailijoita ovat muun muassa Josep Carner, Joan Salvat-Papasse\xc3\xaft, Carles Riba, J. V. Foix, Salvador Espriu, Josep Maria de Sagarra, Josep Pla, Merc\xc3\xa8 Rodoreda, Lloren\xc3\xa7 Villalonga, Pere Calders, Gabriel Ferrater, Manuel de Pedrolo, Enric Valor, Joan Brossa, Ferran Torrent, Jes\xc3\xbas Moncada, Manuel Sanchis-Guarner, Joan Fuster, Quim Monz\xc3\xb3, Isabel Clara-Sim\xc3\xb3 ja Miquel Mart\xc3\xad i Pol.'